Gautengse aanlynskoolaansoeke open Maandag‘n Skermskoot van die Gautengse onderwysdepartement se aanlynregistrasiestelsel. Foto: Esté Meyer Jansen/Maroela Media. Die Gautengse departement van onderwys het Sondag gesê aanlynregistrasies vir gr. 1- en gr. 8-leerders vir die 2020-skooljaar sal Maandagoggend amptelik open. Ouers kan van Maandag om 08:00 tot en met middernag op 22 Julie aanlyn registreer om ŉ plek in ŉ skool vir ŉ kind te verseker en ouers word aangemoedig om betyds aansoek te doen om teleurstelling te voorkom. Panyaza Lesufi, die Gautengse LUR vir onderwys, het gesê ouers kan vir enige skool van hul keuse aansoek doen. “Vir die eerste keer in die geskiedenis van die land is daar geen skool wat ŉ toelatingsbeleid het nie. Nie-rassigheid is die toekoms,” het Lesufi gesê. Die LUR het gesê geen taal sal tydens registrasies voorkeur geniet nie, hoewel die stelsel wel aandui in watter tale leerders by ŉ spesifieke skool geakkommodeer kan word. Aanlynaansoeke vir die provinsie was veronderstel om reeds op 13 Mei te open, maar is op die nipper deur die departement uitgestel ná ŉ dringende versoek om dié toelatingstelsel te hersien. Dít kom nadat AfriForum en die Skoleondersteuningsentrum hul kommer uitgespreek het oor gebreke in die aanlynregistrasieplatform. Die datum van die aanlynaansoeke is eindelik ná afloop van ’n vergadering tussen die departement se senior bestuur en verteenwoordigers van die Federasie van Beheerliggame van Suid-Afrikaanse Skole (Fedsas) met ŉ week uitgestel. Lesufi het vroeër vandag gesê die departement se besluit is in die belang van die kinders van Suid-Afrika geneem. “Ons het gevoel dat ons die aanlyntoelatings moes uitstel sodat ons nie met ŉ regsgeding sit nie en tot ŉ oplossing kon kom. Ek is trots om aan te kondig dat ons dit gedoen het. Daar is geen hangende regsake teen ons nie.”